Det er gruppeleder for Frp på fylkestinget i Rogaland, Anita Egeli, som bekrefter dette til NRK mandag.

– Jeg har hørt med alle, på rådsmøter og via mail. Flertallet ønsker at Rogaland skal stå alene som eget fylke. Flertallet mener at Rogaland klarer å utrette de oppgavene vi har, sier hun.

Etter Frps nei er det bare Arbeiderpartiet og KrF som går inn for en sammenslåing med Hordaland og Sogn og Fjordane, og det betyr igjen at det er et klart flertall imot.

Les også: Én av ti rogalendinger vil slå seg sammen med Agder-fylkene

Egeli sier saken stiller seg noe annerledes hvis fylket plutselig blir pålagt flere og mer krevende oppgaver av staten.

– Da ser vi for oss å snakke med Hordaland igjen. Men ikke Sogn og Fjordane, der er avstanden for stor.

Les også: Hun vil at Rogaland skal fortsette som egen region

– Står et samlet parti bak dette?

– Ja, et overveiende flertall på 90 prosent sier nei til Vestlandsregionen.

– Frem til nå kunne Ap, KrF og Frp stemt ja til den nye regionen. Hva er din vurdering nå som dere sier nei?

Anita Egeli er gruppeleder for Frp på fylkestinget. Foto: Frp

– Jeg vet at pressen har vært opptatt av dette, men for meg har det vært viktig å lytte til alle medlemmene våre. Det er ikke jeg og gruppen på åtte representanter i fylket som skal avgjøre dette. Nå har vi hørt med alle, og et overveiende flertall har sagt at de ønsker å stå alene som egen region - eller ha en ny samtale med Hordaland, sier Egeli.